पुलिस फाइनलमा
दुई विभागीय टोली नेपाल पुलिस र त्रिभुवन आर्मी क्लब तेस्रो सुमन भोम्जन स्मृति हेटौंडा गोल्डकप फुटबलको उपाधिका लागि शनिबार भिड्ने भएका छन् ।
काठमाडौँ — दुई विभागीय टोली नेपाल पुलिस र त्रिभुवन आर्मी क्लब तेस्रो सुमन भोम्जन स्मृति हेटौंडा गोल्डकप फुटबलको उपाधिका लागि शनिबार भिड्ने भएका छन् ।पुलिसले बिहीबार दोस्रो सेमिफाइनलमा संकटा क्लबलाई २–० ले पराजित गर्दै आर्मीविरुद्धको उपाधि भिडन्त निश्चित गरेको हो ।अघिल्लो दिन मनाङ मस्र्याङदीलाई १–० ले हराउँदै साबिक विजेता त्रिभुवन आर्मी फाइनल पुगिसकेको छ । हेटौंडा–१० स्थित वनविज्ञान अध्ययन संस्थानको मैदानमा जारी प्रतियोगिताको सेमिफाइनलमा पुलिसकबाट दिनेश राजवंशीले १९ औं मिनेट र नीरकुमार राईले ५३ औं मिनेटमा गोल गरेका थिए । दिनेशले पेनाल्टी बक्स नजिकैबाट प्राप्त फ्रि–किकलाई हेडमार्फत् गोलमा परिणत गरे । उनले दर्शनीय गोल गर्दा सुमन लामाको पास उपयोग गरेका थिए । नीरकुमारले गोल गर्दा पनि बक्सभित्र सुमनले नै बल मिलाइदिएका थिए । म्यान अफ द म्याच नीरकुमार भए ।